Zagreb, 17. svibnja 2019.g.

**Z A P I S N I K**

sa **50. sjednice** Povjerenstva za odlučivanje o sukobu interesa održane dana 17. svibnja 2019. godine u prostorijama Povjerenstva za odlučivanje o sukobu interesa, s početkom u 12,00 sati.

**PRISUTNI:** Nataša Novaković,Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 49. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica Povjerenstva predlaže da se dnevni red dopuni s toč. 13. Davanje mišljenja u predmetu **M-85/19 na zahtjev dužnosnice SANELE DJAK, zamjenice općinskog načelnika Općine Špišić Bukovica te** predlaže da 4., 5. i 11. toč. dnevnog reda postanu 1., 2. i 3. toč. dnevnog reda. Predsjednica poziva članove da se izjasne o tome da li prihvaćaju ovako predloženi dnevni red. Utvrđuje se da članovi Povjerenstva jednoglasno prihvaćaju prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Tončica Božić kao izvjestiteljica u predmetu **P-299/17, dužnosnik JOSIP ĐAKIĆ, zastupnik u Hrvatskom saboru** iznosi predmet i navodi da je protiv dužnosnika podnesena prijava u kojoj se navodi da dužnosnik nije u imovinskoj kartici naveo da posjeduje vinograd, vinski podrum i OPG.

Izvjestiteljica navodi da je izvršena provjera izvješća o imovinskom stanju dužnosnika i da su podaci uspoređeni sa podacima iz zemljišnih knjiga, podacima Ministarstva unutarnjih poslova i podacima iz Porezne uprave. Dužnosniku je upućen zaključak o utvrđenom neskladu na koji se isti očitovao. Izvjestiteljica u bitnom iznosi očitovanje dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Izvjestiteljica predlaže da se donese odluka o pokretanju postupka zbog moguće povrede odredbi ZSSI-a koje se odnose na obvezu podnošenja potpunog i ispravnog izvješća o imovinskom stanju dužnosnika

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Članica Povjerenstva Tončica Božić kao izvjestiteljica u predmetu **P-219/17, dužnosnik HRVOJE RUNTIĆ, zastupnik u Hrvatskom saboru** iznosi predmet i navodi da je Povjerenstvo pokrenulo postupak protiv dužnosnika zbog propusta da u izvješću o imovinskom stanju dužnosnika navede porezno dugovanje svoje supruge. Dužnosnik se očitovao. U prijavi se ističe da osim navedenog dugovanja supruga dužnosnika ima i dugovanje prema privatnoj osobi te je isto naknadno provjereno i zatraženi su dodatni podaci. Dužnosnik se nije očitovao pisanim putem već je Povjerenstvo kontaktirao telefonskim putem navodeći da je u izvješću o imovinskom stanju dužnosnika upisao svu imovinu te da Povjerenstvo raspolaže s netočnim podacima. U svezi dugovanja supruge navodi da to nije dugovanje privatne osobe jer je navedeni dug nastao zbog poslovanja obrta.

Izvjestiteljica predlaže da se prvobitna odluka o pokretanju postupka proširi zbog dugovanja supruge prema privatnoj osobi.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-79/19 na zahtjev dužnosnika NIKOLE GRMOJE, zastupnika u Hrvatskom saboru,** iznosi predmet i navodi da je dužnosnik zatražio mišljenje Povjerenstva vezano uz sudjelovanje u Stend up comedy klubu naziva „Studio smijeha“ za što naglašava da nema nikakve financijske koristi od istog.

Izvjestiteljica predlaže da se donese mišljenje da nema zapreke da dužnosnik sudjeluje na navedenom događaju.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3 točci dnevnog reda dovršeno.

**Prelazi se na raspravljanje o 4. točci dnevnog reda.**

**Utvrđuje se da je dužnosnik Dražen Pavlović pristupio sjednici Povjerenstva.**

Članica Povjerenstva Aleksandra Jozić-Ileković kao izvjestiteljica u predmetu **P-192/17, dužnosnik DRAŽEN PAVLOVIĆ, općinski načelnik Općine Velika Ludina**, iznosi predmet i navodi da je protiv dužnosnika pokrenut postupak zbog moguće povrede članka 5. stavka 1. ZSSI-a, koja proizlazi iz činjenice da se dužnosnik, u ime Općine Velika Ludina, propustio izuzeti od potpisivanja Ugovora o stručnom osposobljavanju za rad bez zasnivanja radnog odnosa, sklopljen 25. listopada 2016. između Hrvatskog zavoda za zapošljavanje, Općine Velika Ludina, kao poslodavca i vježbenice, koja je dužnosnikova snaha, čime bi dužnosnik propustio zaštititi vlastitu vjerodostojnost i povjerenje građana da ne koristi javnu dužnost radi probitka povezane osobe. Dužnosnik se na odluku očitovao. Izvjestiteljica u bitnom iznosi očitovanje dužnosnika.

Izvjestiteljica navodi da se radi o tipiziranom ugovoru, tripartitnom, koji su potpisali, vježbenica, HZZ-a i s treće strane dužnosnik. Izvjestiteljica navodi prava i obveze potpisnika Ugovora.

Predsjednica Povjerenstva daje riječ dužnosniku koji tom prilikom pojašnjava navedeni tripartitni ugovor te navodi da se u cijelom postupku nije ni sjetio da će morat na kraju tog postupka potpisivat Ugovor. U četvrtom je mandatu i smatra da ima puno povjerenje građana te očekuje i peti mandat. Osobno razumije da se u navedenom slučaju trebao izuzeti te ističe da nije imao loše namjere.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Izvjestiteljica predlaže da se donese odluka kojom se utvrđuje da dužnosnik nije povrijedio odredbe ZSSI-a niti načela obnašanja dužnosti obrazlažući da iako je činjenica da je dužnosnik potpisao ugovor istom je prethodila kompletna procedura iz koje je dužnosnik bio izuzet i koju je vodila pročelnica. Navedenom tripartitnom ugovoru prethodilo je sklapanje ugovora između vježbenice i pročelnice te je prema mišljenju izvjestiteljice taj ugovor bio ključan za samu polaznicu i na osnovu tog ugovora stekla je pravo na stručno osposobljavanje.

Članica Povjerenstva Tatijana Vučetić iznosi protuprijedlog da se donese odluka kojom se utvrđuje da je dužnosnik povrijedio odredbe čl. 5. ZSSI-a, odnosno načela obnašanja dužnost. Ističe da čl. 5. u praksi Povjerenstva predstavlja jednu preventivnu mjeru koja za sobom ne povlači sankciju. Nadalje ističe da je stava da se u navedenom slučaju ne radi o deklaratornom ugovoru nego ugovoru koji proizvodi pravne posljedice. Smatra da je dobra praksa Povjerenstva ukazivanje na povredu načela obnašanja dužnosti radi percepcije javnosti i izbjegavanja svake sumnje u pogodovanje.

Utvrđuje se da je raspravljanje o 4. točci dnevnog reda dovršeno.

**Utvrđuje se da je dužnosnik Dražen Pavlović napustio sjednicu Povjerenstva.**

**Prelazi se na raspravljanje o 5. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-354/18, dužnosnica IVANA LAKOTA, zamjenica gradonačelnika Grada Čabra** iznosi predmet i navodi da je protiv dužnosnice pokrenut postupak zbog istovremenog obnašanja dužnosti i članstva u školskom odboru škole koja do 8. 12. 2018.g. nije bila proglašena školom od posebnog interesa. Dužnosnica se na navedenu odluku očitovala. Izvjestiteljica u bitnom iznosi očitovanje dužnosnice.

Izvjestiteljica predlaže da se donese odluka kojom se utvrđuje povreda odredbe čl. 14. ZSSI-a te da se za utvrđenu povredu izrekne sankcija u iznosu od 2000 kn, plativa u 2 obroka.

 Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-349/18, dužnosnik ANTONIO VUČETIĆ, zamjenik općinskog načelnika Općine Vir**, iznosi predmet i navodi da je protiv dužnosnika pokrenut postupak zbog istovremenog obnašanja dužnosti i obavljanja funkcije direktora trgovačkog društva CANTITO d.o.o.te propusta prijenosa upravljačkih prava. Dužnosnik se na navedenu odluku očitovao. Izvjestiteljica u bitnom navodi očitovanje dužnosnika.

Izvjestiteljica predlaže da se donese odluka kojom se utvrđuje da je dužnosnik povrijedio odredbe čl. 14. i 16. ZSSI-a te predlaže sankciju u iznosu od 3000 kn plativu u 3 obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-18/18, dužnosnik DAMIR JELIĆ, župan Karlovačke županije** iznosi predmet i navodi da je protiv dužnosnika zaprimljena prijava u kojoj se ističe da su dužnosnik i njegove zamjenice koristili sponzore i donatore za odlazak na seminar u Buško Blato. Izvršen je uvid u Kportal na koji se u prijavi poziva. Zatraženi su podaci od Grada Karlovca i Karlovačke županije. Zatraženi su podaci i od prijavitelja o kojim se donatorima radi na što je prijavitelj naveo da nema podatke o sponzorima te proširio prijavu na okolnosti tiskanja knjige g. Jelića „Deset zapovijedi“ i hodočašće u Međugorju. Zatraženi su dodatni podaci od HDZ-a, Grada Karlovca i Karlovačke županije.

Izvjestiteljica predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 8. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-133/19, dužnosnica ĐURĐICA SLAMEK, općinska načelnica Općine Sveta Marija** iznosi predmet i navodi da je dužnosnica podnijela zahtjev za mišljenje u kojem navodi da je primila naknadu u iznosu 350 kn kao član Upravnog odbora LAG-a te postavlja pitanje može li naknadu primiti te ako n može kako će razriješiti situaciju.

Navedeni zahtjev ne smatra se zahtjevom za mišljenjem budući se radi o već nastaloj situaciji te izvjestiteljica predlaže da se donese odluka o pokretanju postupka s nalogom da se sukladno čl. 42. st. 4. ZSSI-a naloži dužnosnici da vrati navedena sredstva te ako isto učini postupak će se obustaviti li će se dovršiti i ispunjenje naloga uzeti u obzir prilikom izricanja sankcije.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Predsjednica Povjerenstva kao izvjestiteljica u predmetu **M-31/19 na zahtjev dužnosnice JADRANKE MATOK-BOSANČIĆ, zamjenice gradonačelnika Grada Kaštela**, iznos predmet i navodi da je Povjerenstva donijelo mišljenje i upute u svezi stupanja u poslovni odnos tijela u kojem dužnosnica obnaša dužnost s trgovačkim društvom u vlasništvu bračnog druga dužnosnice. Dužnosnica je dostavila svu dokumentaciju iz koje je razvidno da je postupljeno u skladu s uputama Povjerenstva.

Izvjestiteljica predlaže da se donese odluka kojom se utvrđuje da je postupljeno sukladno uputama povjerenstva.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Članica Povjerenstva Aleksandra Jozić Ileković kao izvjestiteljica u predmetu **M-74/19 na zahtjev dužnosnika RIKARDA STARAJA, općinskog načelnika Općine Mošćenička Draga** iznosi predmet i navodi da je dužnosnik prethodno tražio mišljenje Povjerenstva u svezi dobivanja građevinske dozvole. Povjerenstvo je dalo mišljenje da dužnosnik može ishodovat građevinsku dozvolu uz uvjet da se izuzme iz postupka te uz uputu ukoliko bude kupovao nekretninu da ponovno zatraži mišljenje Povjerenstva što je dužnosnik i učinio.

Izvjestiteljica predlaže da se donese mišljenje da dužnosnik može sudjelovati u natječaju uz određene uvjete te se mora izuzeti iz postupka prodaje nekretnine.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

 Član Povjerenstva Davorin Ivanjek kao izvjestitelj u predmetu **M-78/19 na zahtjev dužnosnice FEDERIKE MOHOROVIĆ ČEKADA, zamjenice gradonačelnika Grada Labina** iznosi predmet i navodi da je dužnosnica postavila upit ima li pravo na naknadu za novorođeno dijete.

 Izvjestitelj predlaže da se donese mišljenje da dužnosnica ima pravo na naknadu za novorođeno dijete kao i svi ostali koji ostvaruju navedeno pravo s time da se izuzme iz postupaka dodjele tih sredstava.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-77/19 na zahtjev dužnosnika JOSIPA ŠALE, predsjednika Uprave trgovačkog društva Autocesta Rijeka-Zagreb d.d. do 30. travnja 2018.g.,** iznosi predmet i navodi da dužnosnik načelno pita da li članovi nadzornih odbora trgovačkih društava u većinskom državnom vlasništvu imaju obvezu podnošenja imovinske kartice.

Izvjestiteljica predlaže da se donese očitovanje članovi nadzornih odbora trgovačkih društava u većinskom državnom vlasništvu nisu dužnosnici u smislu ZSSI-a te nisu u obvezi podnositi izvješće o imovinskom stanju dužnosnika.

Otvara se rasprava.

 Nitko od ostalih članova Povjerenstva nema daljnjih pitanja niti prijedloga.

 Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Predsjednica Povjerenstva kao izvjestiteljica u predmetu **M-85/19 na zahtjev dužnosnice SANELE DJAK, zamjenice općinskog načelnika Općine Špišić Bukovica,** iznosi predmet i navodi da je dužnosnica postavila upit može li se kao volonter zaposliti u trgovačkom društvu kojem je općina osnivač i suvlasnik i s kojim je u poslovnom odnosu.

 Izvjestiteljica predlaže da se donese mišljenje da dužnosnica može kao volonter stupiti u radni odnos u navedenom trgovačkom društvu pod uvjetom da nije riječ o radnom mjestu člana uprave, odnosno direktora navedenog trgovačkog društva. Ukoliko dođe do zasnivanja radnog odnosa upućuje se dužnosnica da za vrijeme trajanja navedenog radnog odnosa, a s ciljem izbjegavanja situacije potencijalnog sukoba interesa, ne obnaša funkciju člana Skupštine u navedenom trgovačkom društvu. Dužnosnica se također upućuje da se izuzme od bilo koje vrste posrednog ili neposrednog sudjelovanja u postupcima donošenja odluka iz nadležnosti općine koje se odnose na navedeno trgovačko društvo.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 13,00 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**